Siçovullar
Siçovullar (lat. Rattus) — siçankimilər fəsiləsindən gəmirici heyvan cinsi. Bədəninin uzunluğu 10–30 sm olur. Quyruğu bədənindən bir qədər uzun və yaxud qısa, üstü pulcuq və seyrək tüklərlə örtülmüşdür. Qulaqları iridir. Siçovullar hər 3–4 həftədən bir çoxalır. Hər dəfə 6–12 bala doğur, baxmayaraq ki, bu rəqəm dəyişə bilər. 21–23 günlük çox qısa bir hamiləlik dövrü var və doğuşdan dərhal sonra yenidən hamilə qala bilərlər. Cinsi yetkinliyə 1–2 aylığında çatırlar. Siçovullar hər şey yeyirlər. Bir sıra ərzaq məhsullarını xarab edir, dəri və bu kimi materialları, binaları zədələyirlər. Bəzi qurd və yoluxucu xəstəlikləri yayırlar. Onlar insan məskənlərinə yaxın yerlərdə yaşayırlar, çünki bu, qidaya asan çıxış təmin edir. Tarixən onlar Qara ölümün yayılmasındakı rolları ilə məşhurdurlar. İnsanlara fizioloji və genetik oxşarlıqlarına görə, tibbi tədqiqatlarda geniş istifadə olunurlar. Siçovullara qarşı mexaniki, kimyəvi və bioloji üsullarla mübarizə aparılır. Siçovullar və siçanlar kimi zərərverici gəmiriciləri öldürən kimyəvi maddələrə rodentisid deyilir. Siçovulların dərisi və xəzi ikinci dərəcəli xammal kimi itifadə olunur.